ইন্টারন্যাশনাল ডেস্ক : লিবিয়ার ব্রেগায় ন্যাটোর বিমান হামলায় আবারো ১৫ অসামরিক লোক নিহত হওয়ার দাবি করেছে সরকার। গত শনিবার দেশটির সরকারি টেলিভিশনে এ দাবি করা হয়েছে।  তবে ন্যাটো হামলার কথা স্বীকার করলেও তা অসামরিক এলাকায় চালানো হয়নি বলে জানিয়েছে। লিবিয়ার রাষ্ট্রীয় টেলিভিশনের খবরে বলা হয়, পূর্বাঞ্চলীয় শহর ব্রেগার অসামরিক এলাকায় ন্যাটোর বিমান হামলায় অন্তত ১৫ অসামরিক লোক নিহত ও ২০ জন আহত হয়েছেন।  উপনিবেশবাদী আটলান্টিক জোটের  ক্রুসেডাররা ব্রেগার বেকারি ও রেস্টুরেন্টে হামলা চালিয়ে ১৫ অসামরিক লোককে শহীদ ও ২০ জনকে আহত করেছে। এছাড়া খবরে ন্যাটোর ওই হামলাকে নিশ্চিহ্ন করার যুদ্ধ এবং মানবতাবিরোধী অপরাধ বলে অভিহিত করা হয়। তবে সরকারি সংবাদ সংস্থা জানা নিউজ জানিয়েছে, শনিবারের ওই হামলায় পাঁচের বেশি অসামরিক লোক নিহত হয়েছেন।  এদিকে সরকারি টেলিভিশনের ওই খবরের প্রতিক্রিয়া হিসেবে ন্যাটো বলেছে, তারা ব্রেগায় হামলা চালিয়েছে।  কিন্তু সেটা ছিল সামরিক স্থাপনা। ন্যাটোর এক মুখপাত্র জানান, অনেক খোঁজ-খবর নিয়েই ওই হামলা করা হয়েছে। সুতরাং  অসামরিক লোক হতাহতের কোনো কারণই থাকতে পারে না। হামলার সময় ওই এলাকায় অসামরিক লোক থাকলে সেটা সামরিক হামলার টার্গেট হিসেবেই গণ্য হবে বলে মন্তব্য করেন তিনি।  রাজধানী ত্রিপোলির আশপাশেও ব্যাপক বিস্ফোরণের শব্দ শোনা গেছে বলে বার্তা সংস্থা রয়টার্স জানিয়েছে।  ত্রিপোলি থেকে সংবাদদাতা অন্তত চারটি বিস্ফোরণের শব্দ শুনেছেন বলে জানান। পার্শ্ববর্তী তাজুরা শহরে এসব বিস্ফোরণের ঘটনা ঘটতে পারে বলেও জানান তিনি।